Afroamerikanere i Texas feirer frigjøringsdagen *Emancipation Day* 19. juni 1900. Først i 2021 ble Juneteenth nasjonal høytidsdag til minne om frigivelsen av svarte slaver i USA. Foto: Mrs. Charles Stephenson (Grace Murray) 
**Juneteenth** (en portmanteau av *juni* og *nittende* på engelsk), også kjent som **Freedom Day**, **Jubilee Day**, **Liberation Day** og **Emancipation Day**, er en årlig markering og feiring 19. juni til minne om avskaffelsen av slaveriet i USA. Fra 2021 er dagen offentlig fridag for føderalt ansatte i USA.

Datoen markerte opprinnelig bare frigjøringen av de siste slavene i Texas etter at «Nordstatene» (Unionen, USA) hadde vunnet over «Sørstatene» (Amerikas konfødererte stater, CSA) i den amerikanske borgerkrigen 1861–1865. 19. juni 1865, dagen etter at den føderale hæren hadde inntatt byen Galveston og kontrollen over Texas, erklærte unionsgeneralen Gordon Granger slaveriet i staten for avsluttet med sin «Militærordre nummer 3» (*General Order No. 3*). Ordren gjentok bestemmelsen i emansipasjonserklæringen fra 1863 der president Abraham Lincoln forbød slaveri i Sørstatene. 

Juneteenth ble først bare feiret av svarte amerikanere i Texas. I dag markerer alle femti delstater minnedagen i en eller annen form. Frigjøringsdagen har også blitt en feiring av afroamerikansk kultur.[]

Bakgrunn
--------

Unionsgeneralen Gordon Grangers «Militærordre nummer 3» datert 19. juni 1865: *The people of Texas are informed that, in accordance with a Proclamation from the Executive of the United States, all slaves are free. This involves an absolute equality of rights (...)*
Demonstrerende borgerrettsforkjempere under «solidaritetsdagen» på National Mall i Washington, DC i 1968 foregikk på Juneteenth 19. juni. Arrangementet var del av en protestkampanje mot fattigdommen i USA. Foto: National Park Service 
Emansipasjonserklæringen (*Emancipation Proclamation*) hadde offisielt gjort slaveri forbudt i Texas og de andre statene i Konføderasjonen nesten to og et halvt år tidligere. Sørstatenes nederlag og kapitulasjon i borgerkrigen i løpet av april 1865 betydde at ordren om slavenes frigjøring fortløpende trådte i kraft. Men i Texas, den mest avsidesliggende av slavestatene, var slavenes frigjøring bare sporadisk før Grangers kunngjøring.

Selv om Juneteenth ofte er regnet som slutten på slaveriet i USA, opphevet Lincolns frigjøringserklæring slaveriet bare i de territoriene eller statene som var i opprør mot føderalstaten USA. Delaware og de andre unionsstatene der slaveri fremdeles var lov og ble praktisert, ble ikke berørt av erklæringen. Noen av disse avsluttet slaveriet selv, men grensestatene beholdt det frem til 6. desember 1865, da endelig ratifisering av den trettende grunnlovsendring (*Thirteenth Amendment*) opphevet alt slaveri utenom straffarbeid.

Markering og offentlig fridag
-----------------------------

President Joe Biden signerte i 2021 loven *Juneteenth National Independence Day Act Bill* som erklærer Juneteenth som nasjonal høytidsdag. Foto: Carlos Fyfe, Det hvite hus, 17. juni 2021 
Juneteenth ble tidlig markert med årlige feiringer i Galveston. Texas lovfestet dagen som merkedag i 1979. I 2008 hadde halvparten av de amerikanske delstatene vedtatt dagen for å feire frigivelsen av slavene.[]

I 2021 vedtok Kongressen at Juneteenth er offentlig fridag for føderalt ansatte. Det ble vedtatt enstemmig av Senatet, mot 14 stemmer i Representantenes hus og sanksjonert av president Joe Biden 16. juni 2021.

Se også
-------

* Avskaffelse av slaveriet

Referanser
----------

1. ↑  «Juneteenth Celebrated in Coachella». *Black Voice News*. 22. juni 2011. Arkivert fra originalen 22. januar 2012. Besøkt 19. juni 2020.
2. ↑  «Juneteenth: Our Other Independence Day». Besøkt 27. juni 2019.
3. ↑  «Cel-Liberation Style! Fourth Annual Juneteenth Day Kicks off June 19.». *Milwaukee Star*. 12. juni 1975. Besøkt 7. mai 2020.
4. ↑  «It Happened: June 19.». *Milwaukee Star, vol. 14, no. 42*. 27. juni 1974. Besøkt 5. mai 2020.
5. ↑  «What to know about Juneteenth, the emancipation holiday». Besøkt 19. juni 2020.
6. ↑  Gates Jr. Henry Louis. «What Is Juneteenth?». Besøkt 12. juni 2020.
7. ↑  Editors, History com. «13th Amendment». A&E Television Networks, LLC. Besøkt 19. juni 2020.
8. ↑  «10 Facts: The Emancipation Proclamation». American Battlefield Trust. Besøkt 19. juni 2020.
9. ↑  Taylor, Amy. «The Border States (U.S. National Park Service)». U.S. Department of the Interior. Besøkt 19. juni 2020.
10. ↑  vg.no 19. juni 2021: *Dette bildet får svarte amerikanere til å feire*
11. ↑  *Adresseavisen*, 19. juni 2021, side 28–29

Eksterne lenker
---------------

(en) Juneteenth – kategori av bilder, video eller lyd på Commons


|  |  |
| --- | --- |
| Oppslagsverk/autoritetsdata | Encyclopædia Britannica **·** GND **·** LCCN
 |